འོ་ན་གཉའ་ཁྲི་བཙན་པོའི་གཟུགས་བྱད་དེ་ལྟར་དུ་ཡོང་དགོས་པའི་རྒྱུ་མཚན་ཅི་ཞིག་ལགས་སམ་ཞེས་ན།དེ་ནི་གཉའ་ཁྲིའི་ཡབ་མེས་རྣམས་ཀྱི་དུས་སུ་གཉེན་ཉེ་ནང་ཁུལ་ལ་གཉེན་སྒྲིག་བྱས་པའི་རྐྱེན་ཞིག་ཡིན་ཏེ།ཡབ་ལྷ་བདག་དྲུག་གིས་དམུ་ཡུལ་ནས་དམུ་བཙུན་གྲི་སྨན་བཙུན་མོར་བསུས་རྗེས་སུ་སྲས་མིང་སྲིང་བརྒྱད་སྐྱེས་པ་ལས་བར་གྱི་བདུན་ཚིགས་ཞང་པོ་དམུ་ཡི་ཡུལ་དུ་སྤྱུགས་པས་ཞང་པོ་དམུ་རྗེ་བཙན་པོའི་སྲས་མོ་དམུ་ལྕམ་བྲ་མ་ཁབ་ཏུ་བཞེས་ཏེ་གཉའ་ཁྲི་བཙན་པོ་འཁྲུངས་པར་བཤད་པས་ན།གཉའ་ཁྲིའི་ཡབ་མེས་རྣམས་ཀྱི་བཙུན་མོ་ནི་ཤ་ཁྲག་རུས་རྒྱུད་གཅིག་པའི་མི་ཡིན་པ་མ་ཟད་ཞང་པོ་ཞེས་པ་ནི་ཨ་མའི་ཕུ་བོའམ་ནུ་བོ་ལ་གོ་དགོས་ཤིང་།དེ་རྣམས་ནི་མི་རབས་གཅིག་གམ་རུས་ཚིགས་གཅིག་གི་སྟེང་དུ་གནས་པའི་སྤུན་མཆེད་ཡིན་པ་གསལ་བཤད་བྱེད་ཐུབ་པས།གཉའ་ཁྲི་བཙན་པོའི་ཡབ་དང་ཡུམ་གཉིས་ཀྱང་རུས་ཚིགས་གཅིག་གམ་མི་རབས་གཅིག་ལ་གནས་པའི་སྤུན་མཆེད་ཀྱི་འབྲེལ་བ་ཞིག་ཡིན་པ་ཤེས་རྟོགས་བྱེད་ཐུབ་པས་ན།གོང་དུ་གསལ་བའི་ཉེ་དུ་གཉེན་སྒྲིག་གི་སྐྱོན་ཆ་ལས་གཉའ་ཁྲི་བཙན་པོའི་གཟུགས་བྱད་ནི་དེ་ལྟའི་རྐྱེན་ལས་བྱུང་བར་སྙམ།